Pors

:*Se også [[Idrettsforeningen Pors]] og fotballaget [[Pors Grenland]]


*'Pors*' (*Myrica gale*) er en [[art]] i [[porsfamilien]] som gjerne danner kratt på myr og lyngheier. Den har en sterk aromatisk duft som har gjort den til en plante med stor bruksverdi på flere områder, som [[krydder]] i [[øl]] og [[brennevin]]. I mangel av [[laurbær]] kan pors smakssette maten, og den har vært brukt mot [[møll]]. Den er utbredt i deler av Nord-Amerika, Europa og nord-østlige deler av Asia. Den har fått skylden for bakrus med [[hodepine]], men moderne forsøk og utbredt bruk tyder på at det er lite sannsynlig at det er noen fare for [[gift|forgiftning]].

== Utbredelse ==
I [[Europa]] vokser den fra [[Bjarkøya]] og [[Ibestad]] i nord til Nord-Spania i sør. Den finnes på begge sider av [[Østersjøen]], helt inn i [[Karelen]] og sammenhengende rundt [[Bottenviken]]. I Norge er utbredelsen på [[Vestlandet]] og nordover kystnær, mens den strekker seg lengre inn i landet på sør- og østlandet. Den vokser tvers over [[Nord-Amerika]], men er vanligst i kontinentets østlige og vestlige deler. I [[Asia]] finnes den i de nordøstligste delene av kontinentet, fra [[Mandsjuria]] til [[Kamsjatka]]. Den vokser på åpen [[jordvannsmyr]], og [[kystlynghei]]. Den etablerte seg for alvor i [[Norden]] ved fremveksten av [[lyng]]heier for ca. 2&nbsp;000 år siden. De nordligste forekomstene i Norge vokser typisk sett nær gamle bosetninger, noe som tyder på at de kan ha blitt plantet som nytteplante.

== Beskrivelse ==
Sterkt duftende, løvfellende [[busk]] med spredte, gult kjertelprikkete blad. Blomstene utvikles i korte aks. Den kan bli mellom 50-150 cm høy. Vanlig blomstring foregår mellom [[april]] og [[mai]], og planten danner ofte sammenhengende kratt. Greinene er rødbrune i fargen og fint hårete med kjertler. Bladene har korte bladskaft og blir grågrønne i fargen. De er tungeformet, men smale innerst og bredere mot slutten før de smalner i en spiss. Den avsmalnende spissen får spredte tenner langs randen. Planten er [[særbu]]. Hannraklene blir store, vokser opprett og hver blomst får 4 støvbærere. Hunnrakler blir 4 mm, og de små blomstene har to purpurrøde arr som stikker ut. Nøtten blir hard og sammenvokst med 2 kjøttaktige forblad.

== Innholdsstoffer ==
Planten inneholder minst 150 organiske forbindelser, deriblant mange som ikke er funnet andre steder i planteriket. For eksempel er det utvunnet antibakterielle stoffer av den som er blitt brukt i kremer for å rense uren hud. Noen av innholdsstoffene kan gi uønskede [[bivirkning]]er og forgiftninger ved overdrevent inntak.

== Historien som nytteplante ==
=== Navn ===
Hvis det nå enerådende navnet «pors» har kommet til Norge fra slaviske naboer i øst er det trolig i slekt med navnet på russisk rødbetsuppe, *borsjtj*. I Nord-Norge omtales den i alle tilfeller som pors på norsk, unntaket er lengst nord, i Finnmark, der pors i stedet er brukt om [[finnmarkspors]]. Lenger sørover har pors også blitt kalt *post* og *poss*. De samme navneformene finnes i [[tysk]]. Navnet *gagel* brukes fortsatt i Tyskland og Nederland, noe som underbygger antagelsen om at navnet på [[norrønt]] er *gagl*. I såfall omtales den allerede i *Voluspå.

### Gammel nytteplante
At planten har hatt en stor betydning opp gjennom tiden vises ved at mange stedsnavn har Pors- eller Post- som første ledd. Eksempler er Porsgrunn, Porsberget i Bindal og Porsmyra på Bjarkøya. Den har blitt brukt som insektsmiddel og parfyme, til farging og som sopelime eller gryteskrubb. I folkemedisinen har den blitt lite brukt, men kunne bli brukt som låg til bad for å lindre giktplager. Blader har vært benyttet som krydder i snaps.

### Bruk i øl
Pors har en svært lang historie som ølkrydder for å gi aroma og bitter smak. Allerede i Egtvedpikens grav fra eldre bronsealder finner vi pors som ingrediens i en gjæret drikk som virker som en blanding av øl og mjød. Planten er funnet av arkeologer i sammenheng med ølbrygging helt fra steinalderen til middelalder, for det meste langs Rhinens nederste løp og Nordsjøkysten i fastlands-Europa.

Den eldste skriftlige omtale av pors til å krydre øl i mellom-Europa er hos Hildegard av Bingen i 1179. I Belgia, Nederland, og vestlige deler av Tyskland ble pors brukt i en krydderblanding som kommersielle bryggere var pålagt å kjøpe av myndighetene, en form for skattlegging. Fra middelalderen av blir pors stadig sjeldnere nevnt, og man antar at den har blitt utkonkurrert som ølkrydder av humle.

I Norden og Baltikum har pors vært brukt i brygging av tradisjonelt gårdsøl svært lenge, og de siste par århundrene har pors vært særlig mye brukt i Estland og i noen grad Sverige. Noen steder brukes det fortsatt. Pors har gitt navn til Porsgrunn, og bruk av pors i øl ser ut til å ha vært mest utbredt nettopp i deler av Telemark ikke langt unna. Når gårdsbruk skiftet eier, spesifiserte man porsmyrer og retten til å høste pors i kjøpekontrakten.

Utgravninger av latriner i Købmagergade ved Rundetårn i København viser at pors fortsatt ble brukt til å krydre øl langt inn i renessansen, selv om dette da var forbudt etter den tyske renhetsloven for øl, innført i 1561.Sæthre, Jostein: «renhetsloven» i *Store norske leksikon* på snl.no. Hentet 22. mars 2026 fra https://snl.no/renhetsloven

### Giftighet
Det var en utbredt tro at pors i øl og brennevin ga hodepine, og mange trodde at planten var noe giftig. Noen trodde også at folk ble mer beruset eller til og med smågale av det. Bruk av planten i nyere tid i kommersielt øl og hjemmebrygg tyder på at disse erfaringene ikke stemmer. Forsøk har vist at planteolje fra pors i store doser har vært giftige for marsvin, men det er ikke blitt vist at mengden planteolje i øl og brennevin har hatt noen skadelig virkning på mennesker.

Folk flest skilte ikke alltid klart mellom finnmarkspors og pors, og det kan være en forklaring på at man trodde pors var giftig. Finnmarkspors har også vært brukt i gårdsbrygging og har en lignende smak. Tidligere var den ansett som en slektning av pors, men inneholder det giftige stoffet ledol. En annen forklaring kan være mengden av øl og brennevin som ble inntatt.
## Galleri

Fil:Myrica-gale-male.catkin.jpg|Hannrakler
Fil:Myrica-gale-foliage-male-catkins.jpg|Blad og rakler
Fil:Gagelstrauch wbl.jpg|Hunnrakler
Fil:Porsesnaps (6019417538).jpg|Porssnaps av blad
Fil:Porssnaps.jpg|Porssnaps av rakler
Fil:Myrica-gale-01099-B2.jpg|Typisk voksested


## Referanser


## Eksterne lenker
* 
*